[pic] | KOMISIA EURÓPSKYCH SPOLOČENSTIEV | Brusel, 21.6.2007 KOM(2007) 351 v konečnom znení 2007/0120 (ACC) Návrh ROZHODNUTIE RADY o podpísaní a uzatvorení Dočasnej dohody o obchode a obchodných záležitostiach medzi Európskym spoločenstvom na jednej strane a Čiernohorskou republikou na strane druhej, (predložená Komisiou) DÔVODOVÁ SPRÁVA 1. Pripojený návrh rozhodnutia Rady predstavuje právny nástroj na podpis a uzatvorenie Dočasnej dohody medzi Európskym spoločenstvom na jednej strane a Čiernohorskou republikou, ďalej len „Čierna Hora“, na strane druhej [1]. 2. V súlade so smernicami na rokovanie, ktoré Rada prijala 24. júla 2006, Komisia ukončila 15. marca 2007 rokovania o Dohode o stabilizácii a pridružení s Čiernou Horou. Komisia navrhuje Rade zároveň aj podpísanie Dohody o stabilizácii a pridružení, avšak táto dohoda nadobudne platnosť až po jej ratifikácii Čiernou Horou, Spoločenstvom a členskými štátmi. 4. Komisia v súlade so smernicami na rokovanie a článkom 139 Dohody o stabilizácii a pridružení navrhuje, aby sa pred ratifikáciou Dohody o stabilizácii a pridružení uzatvorila dočasná dohoda, čím sa umožní, aby ustanovenia Dohody o stabilizácii a pridružení, ktoré sa týkajú obchodu alebo záležitostí súvisiacich s obchodom nadobudli platnosť čo najskôr po podpísaní Dohody o stabilizácii a pridružení. Komisia dojednala s Čiernou Horou znenie dočasnej dohody a parafovala ju 28. februára 2006. 5. Výhodnejšie obchodné úľavy poskytnuté nariadením Rady (ES) č. 2007/2000 z 18. septembra 2000, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pristúpenia k Európskej únii alebo sú s týmto procesom spojené a ktorým sa mení a dopĺňa nariadenie (ES) č. 2820/98 a rušia sa nariadenia (ES) č. 1763/1999 a (ES) č. 6/2000[2] sa budú naďalej uplatňovať popri dočasnej dohode. 6. Komisia žiada Radu, aby schválila výsledky rokovaní a aby v mene Európskeho spoločenstva na základe pripojeného návrhu podpísala a uzatvorila Dočasnú dohodu. 2007/0120 (ACC) Návrh ROZHODNUTIE RADY o podpísaní a uzatvorení Dočasnej dohody o obchode a obchodných záležitostiach medzi Európskym spoločenstvom na jednej strane a Čiernohorskou republikou na strane druhej, RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 133 v spojení s prvým pododsekom ods. 2 jej článku 300 a prvou vetou ods. 3 jej článku 300, so zreteľom na návrh Komisie, keďže: (1) Je potrebné, aby sa pred nadobudnutím platnosti Dohody o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej, ktorá bola podpísaná v Bruseli dňa […] 2007, schválila Dočasná dohoda o obchode a obchodných záležitostiach medzi Európskym spoločenstvom na jednej strane a Čiernohorskou republikou na strane druhej. (2) Obchodné ustanovenia obsiahnuté v tejto dohode majú výnimočnú povahu, súvisia s politikou vykonávanou v rámci procesu stabilizácie a pridruženia, a nezakladajú pre Európsku úniu žiadny precedens v obchodnej politike Spoločenstva so zreteľom na iné tretie krajiny než krajiny západného Balkánu. (3) Táto dohoda by sa preto mala podpísať a schváliť, ROZHODLA TAKTO: Článok 1 1. Dočasná dohoda o obchode a obchodných záležitostiach medzi Európskym spoločenstvom na jednej strane a Čiernohorskou republikou na strane druhej, k nej pripojené prílohy a protokoly, ako aj spoločné vyhlásenia a vyhlásenie Európskeho spoločenstva pripojené k záverečnému aktu sa týmto v mene Spoločenstva schvaľujú. 2. Znenia dokumentov uvedených v prvom odseku sú pripojené k tomuto rozhodnutiu. Článok 2 Týmto sa predseda Rady poveruje, aby určil osobu či osoby splnomocnené v mene Spoločenstva na podpis dohody a uloženie schvaľovacej listiny podľa článku 60 dohody. V Bruseli […] Za Radu predseda [1] Uzatvorenie dočasnej dohody je podmienené podpísaním Dohody o stabilizácii a pridružení, ktoré sa má podľa predpokladov uskutočniť v 2. alebo 3. štvrťroku roku 2007. V záujme zabezpečenia čo najrýchlejšieho nadobudnutia platnosti dočasnej dohody sa obidva postupy začali súčasne. [2] Ú. v. ES L 240, 23.9.2000, s. 1. Nariadenie naposledy zmenené a doplnené nariadením (ES) č. 1946/2005 (Ú. v. EÚ L 312, 29.11.2005, s. 1).